SET ปิดเช้าวูบ 31 จุด วิตกเศรษฐกิจทรุด หลังโควิด-19ระบาดต่อเนื่อง แนะจับตาแนวรับ 1,000!
SET ปิดเช้าวูบ 31 จุด วิตกเศรษฐกิจทรุด หลังโควิด-19ระบาดต่อเนื่อง แนะจับตาแนวรับ 1,000! โดยดัชนีช่วงเช้าปิดที่ระดับ 1,017.24 จุด ลดลง 30.91 จุด หรือ 2.95% มูลค่าการซื้อขาย 2.42 หมื่นล้านบาท
19 มี.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,017.24 จุด ลดลง 30.91 จุด หรือ 2.95% มูลค่าการซื้อขาย 2.42 หมื่นล้านบาท
10 หุ้นกดดัชนีเช้านี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยเช้านี้ปรับตัวลงตามตลาดต่างประเทศ โดยตลาดหุ้นในภูมิภาคเอเชียเช้านี้ต่างปรับตัวลงราว -2 ถึง -7% ซึ่งตลาดฯยังไม่ได้มีจุดเปลี่ยนของโมเมนตัม โดยต่างมีความกังวลเกี่ยวการขาดสภาพคล่องของธุรกิจหลังเผชิญการแพร่ระบาดไวรัสโควิด-19 ซึ่งหากการแพร่ระบาดยืดเยื้อ 3-4 เดือนก็จะทำให้ถึงขั้นบริษัทอาจผิดนัดชำระหนี้ได้ หรือบริษัทที่ได้มีการออกหุ้นกู้ไปก็จะชำระหรือจ่ายดอกเบี้ยหุ้นกู้ไม่ได้ ปัจจัยนี้ทำให้ธนาคารกลางสหรัฐ (เฟด) และธนาคารกลางยุโรป (ECB) ต่างออกมาตรการมาเพื่อบรรเทาผลกระทบ แต่ก็คงจะช่วยได้แง่การชะลอเท่านั้น
สำหรับการลงทุนในตลาดบ้านเราคงจะต้อง Wait &amp; See ไปก่อนในช่วงรอให้ผ่านจุดแย่ของการแพร่ระบาด ซึ่งตลาดฯคาดว่าจะเกิดขึ้นประมาณเดือนเม.ย.-พ.ค.และเมื่อผ่านไปแล้วแรงกดดันจากแผ่วลง ดังนั้น ในช่วง 2 สัปดาห์ข้างหน้านี้ ไทยอาจมีจำนวนผู้ติดเชื้อขึ้นสูงถึงหลักพันราย
ขณะที่ราคาหุ้นปัจจุบันถือว่าอยู่ในระดับต่ำกว่าปัจจัยพื้นฐาน แต่ก็มีโอกาสที่จะปรับตัวลงได้ต่อ ซึ่งเป็นโอกาสที่จะซื้อสะสมได้ แต่ควรจะทยอยซื้อ และควรรอจังหวะซื้อในช่วง 1-2 เดือนข้างหน้าที่ผ่านจุดแย่สุด
ส่วนแนวโน้มการลงทุนในช่วงบ่ายนี้ นายกิจพณ กล่าวว่า ตลาดฯยังมีความเสี่ยงขาลงได้อยู่ พร้อมให้แนวรับ 1,000 จุด ส่วนแนวต้าน 1,040 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT     มูลค่าการซื้อขาย  1,939.12 ล้านบาท  ปิดที่  25.00 บาท ลดลง  1.50 บาท
BAM     มูลค่าการซื้อขาย  1,523.97 ล้านบาท  ปิดที่  16.00 บาท ลดลง  0.40 บาท
ADVANC  มูลค่าการซื้อขาย  1,358.92 ล้านบาท  ปิดที่ 183.00 บาท เพิ่มขึ้น 3.00 บาท
AOT     มูลค่าการซื้อขาย  1,300.87 ล้านบาท  ปิดที่  46.00 บาท ลดลง  3.00 บาท
CPALL   มูลค่าการซื้อขาย    915.96 ล้านบาท  ปิดที่  59.00 บาท ลดลง  1.00 บาท